七言奉送潤守之永静
作者：沈遼
朝代：宋

paragraphs: 昔年持檄向朔方，九月踏冰渡河梁。
夜入銅臺天欲雪，北風慘淡沙塵黄。
今年江南秋已半，出送車騎江之陽。
江邊賓從坐揮汗，赤日掛木鳴蜩螗。
欲知朔南氣候異，由來道路山川長。
使君腰組上北道，一亭一堠遥相望。
出近入勞豈知遠，方舟結駟本不忙。
往時尊公帥陜右，名姓久已威戎羌。
想聞公子千騎出，北部應已逃名王。
青榆白柳千里肅，誰敢牧馬来邊疆。
當時公子面如月，爾來使君鬚带霜。
明年朔方春雪凍，爲憶江南梅萼芳。
平居秋浦釣赬鯉，何如榆關封白羊。
朝廷太平四方静，聖武神功由廟堂。
三年瓜期當受代，指麾舍人催治装。
疏公欲向九華老，野夫相望齊山旁。